A debreceni Firebird felszámolója nyilvános pályázaton hirdette meg a cég tulajdonában lévő, 2,1 milliárd forintos vagyont

Debrecen – Bár a sajtóban már évekkel ezelőtt cikkeztek az építési vállalkozó különböző dolgairól, a Firebird egészen eddig jól megéldegélt a hazai ingatlanpiacon. Most viszont kalitkába került a főmadár.

Szabó Tamást jó néhány évvel ezelőtt azért kereste meg a helyi sajtó, mert a cége a jogerős bírósági végzés ellenére sem fizette ki a milliós kártérítést egy idős házaspárnak. A sztori (és a huzakodás) körülbelül 8 éve kezdődött a két öreg, valamint a Firebird Ingatlanhasznosítási és Befektetési Kft. között. A vita azon pattant ki, hogy a házaspár Sarló utcai szomszédságában építkezésbe kezdett társaság a munkavégzése során megrogyasztotta az idős emberek házát, ami miatt a céget „helytállási kötelezettség” terhelte. Noha megegyeztek abban, hogy a tönkrement házat 24 millió forintért megveszi a cég, a Firebird végül nem fizetett egy fillért sem, és szerződést se kötöttek. Kártérítésként 3,4 millió forintot (plusz kamat) ítélt meg az idős embereknek a bíróság, de ennek ki(nem)fizetésén is sokáig ment a huzavona.

Nyitott kapuk

Nemrég ismét sajtóhírré „nemesült” a már említett vezérigazgató. Az önkormányzati hírportál ugyanis arról számolt be, hogy a Firebird-Füredi Kapu Zrt. volt elnök-vezérigazgatóját (vagyis Szabó Tamást) gyanúsítottként hallgatták ki. Oka: bűnszövetségben nagyobb értékre elkövetett sikkasztás, bűnszövetségben jelentős értékre elkövetett sikkasztás, illetve folytatólagosan elkövetett, jelentős vagyoni hátrányt okozó hűtlen kezelés bűntett és bűnszövetségben elkövetett különösen nagy kárt okozó csalás gyanúja.
Több százmillió forint tűnt el ugyanis a Füredi Kapu Lakópark építése során. „A Magyar Fejlesztési Bank (MFB) Fejlesztési Tőkealap 2011 júliusában tett feljelentést ismeretlen tettes ellen különösen nagy értékre elkövetett hűtlen kezelés gyanúja miatt, mely nyomozás jelenleg is a Hajdú-Bihar Megyei Rendőr-főkapitányságon folyik” – olvasható a rendőrség közleményében. Az említett társaság egy projektcég, amely kifejezetten ennek, a Böszörményi-Füredi út sarkán megépítendő lakóparknak a kivitelezésére jött létre. Az MFB Fejlesztési Tőkealap a Magyar Fejlesztési Bankon keresztül gazdálkodik, vagyis állami pénzből finanszírozza a különböző lakópark-építéseket. A Füredi Kapu Lakóparkét is.

Kétmilliárdos vagyon

Az építkezés finanszírozására a zrt. az Erste Bankkal kötött szerződést, ám az ismert adatok szerint a társaság több százmillió forintot nem fizetett ki a pénzintézetnek. Ennek az összegnek a túlnyomó része a Füredi Kapu lakóparkban értékesített lakások és egyéb helyiségek vételárai voltak.
A Firebird felszámolója egyébként (az Adó Aktuál Kft.) nyilvános pályázaton hirdette meg a cég tulajdonában lévő vagyont. Nevezetesen 218 lakást, 271 parkolót és egy üzlethelyiséget, összesen 2,1 milliárd forint értékben.

Szabó Tamást nemrég letartóztatták, a pórul jártak pedig futhatnak a pénzük vagy a lakásuk után.

